b'\n_START_ARTICLE_\nNiat-Nam\n_START_SECTION_\nIstorija\n_START_PARAGRAPH_\nNiat-Nam kovos menas atsirado Tiau - choan ir Tiau - ai teritorijose Vietname. D\xc4\x97l tamsi\xc5\xb3 istorini\xc5\xb3 laikotarpi\xc5\xb3 sud\xc4\x97tinga pasakyti tiksl\xc5\xb3 \xc5\xa1io kovos meno atsiradimo laik\xc4\x85 ir jo pirm\xc5\xb3j\xc5\xb3 \xc4\xafk\xc5\xabr\xc4\x97j\xc5\xb3 vardus, bet jis buvo minimas dar XIII-XIV am\xc5\xbeiuje. Tuomet Niat-Nam kovos meno paslaptis \xc5\xbeinojo tik kelios \xc5\xbemoni\xc5\xb3 grup\xc4\x97s, nes jos buvo stipriai saugomos, bet XX am\xc5\xbeiaus pabaigoje dabartinio Niat-Nam mokyklos vadovo Ngo Suan Bin d\xc4\x97ka atsirado galimyb\xc4\x97 susipa\xc5\xbeinti su \xc5\xa1iuo kovos menu. 1990 m. Niat-Nam mokyklos buvo \xc4\xafkurtos Minske ir Maskvoje. 1994 m. Lietuvoje atsirado Vilniaus "Niat-Nam" klubas, o 1999 m. Vilniuje jau buvo \xc4\xafkurtos keturios Niat-Nam mokyklos. \xc5\xa0iuo metu Niat-Nam mokyklos pl\xc4\x97toja sportin\xc4\xaf pasirengim\xc4\x85, sveikatingumo projektus ir kovines kryptis.\n_START_SECTION_\nPratim\xc5\xb3 esm\xc4\x97\n_START_PARAGRAPH_\nNiat-Nam pratim\xc5\xb3 sistema siekia tobulinti psichofizines \xc5\xbemogaus savybes, panaudojant raumen\xc5\xb3, s\xc4\x85nari\xc5\xb3 ir rai\xc5\xa1\xc4\x8di\xc5\xb3 sistemos jud\xc4\x97jimo mechanizm\xc4\x85. Pratim\xc5\xb3 esm\xc4\x97 - apgalvoti judesiai, leid\xc5\xbeiantys savo tikslams panaudoti prie\xc5\xa1ininko j\xc4\x97gas, mobilizuoti savo j\xc4\x97gas puolant arba ginantis. Pratimais taip pat siekiama ir kit\xc5\xb3 rezultat\xc5\xb3: ry\xc5\xbetingo charakterio, teisingo m\xc4\x85stymo, greitos reakcijos, laisv\xc5\xb3, bet tiksli\xc5\xb3 judesi\xc5\xb3. Labai svarb\xc5\xabs yra kv\xc4\x97pavimo pratimai, kurie padeda \xc5\xbemogui i\xc5\xa1mokti atsipalaiduoti, maksimaliai mobilizuoti savo j\xc4\x97gas kritiniu metu, lengvai i\xc5\xa1tverti monotoni\xc5\xa1k\xc4\x85 treniruo\xc4\x8di\xc5\xb3 proces\xc4\x85, per\xc5\xbeengti savo ribas.\n_START_SECTION_\nLietuvos Niat-Nam federacijos veikla\n_START_PARAGRAPH_\nLietuvos Niat-Nam federacijos tikslai yra pl\xc4\x97toti tradicin\xc4\xaf Vietnamo kovos men\xc4\x85 Niat-Nam, organizuoti \xc5\xa1ventes ir parodomosios programos, treniruoti vaikus ir suaugusius, rengti seminarus ir stovyklas.'